**Príprava a zadanie na seminár (20.3. - 24.3.) z predmetu Obchodné právo I., LS 2017**

*Príprava študenta na seminár spočíva v naštudovaní prednášky a príslušnej časti zákona a odporúčanej literatúry k téme, ktorá má byť precvičená daný týždeň podľa uverejnených Syláb k predmetu. Okrem iného sa žiada, aby bol študent náležite pripravený odpovedať aj na nasledovné otázky, príp. sa oboznámil s argumentáciou najvyššieho súdu v rozhodnutiach, ktoré má za úlohu naštudovať.*

Registrácia podnikateľských subjektov a konanie v mene podnikateľa

1. Valné zhromaždenie spoločnosti NOEL s.r.o. dňa 2. februára 2017 platne odvolalo z funkcie konateľa pána Mikuláša Veľkého a za nového konateľa zvolilo pani Janu Pokornú, ktorá bola prítomná na valnom zhromaždení. Pán Mikuláš Veľký nebol prítomný na valnom zhromaždení a o odvolaní z funkcie sa dozvedel až 5. februára 2017.

Zmena v osobe konateľa bola zapísaná do obchodného registra dňa 11. februára 2017, zverejnená v Obchodnom vestníku 15. februára 2017.

1. Dňa 3. februára 2017 uzavrel pán Mikuláš Veľký v mene spoločnosti NOEL, s.r.o. zmluvu o dielo s predmetom plnenia vo výške 5 000 Eur. Zaväzuje právny úkon pána Veľkého spoločnosť NOEL, s.r.o.?
2. Dňa 4. februára 2017 uzavrela v mene spoločnosti NOEL, s.r.o. kúpnu zmluvu pani Jana Pokorná. Zaväzuje právny úkon pani Pokornej spoločnosť NOEL, s.r.o.?
3. Pani Pokorná neskôr zistila, že pán Veľký uzavrel v mene spoločnosti NOEL, s.r.o. zmluvu o dielo a keďže predmetnú zmluvu považuje za nevýhodnú, dňa 6. februára 2017 od tejto zmluvy odstúpila (za podmienok uvedených v zmluve). Je takéto odstúpenie účinné?
4. Zmenilo by sa niečo na odpovediach, ak by k uvedeným udalostiam došlo až 13. februára?
5. Pán Ján Vasiľ je zapísaný v obchodnom registri ako prokurista podnikateľa Jána Nováka. Po vzájomných nezhodách, mu podnikateľ písomne oznámil, že ho odvoláva z funkcie. Predtým ako bolo zrušenie prokúry zaznamenané v obchodnom registri, pán Ján Vasiľ uzavrel kúpnu zmluvu v mene podnikateľa Nováka so spoločnosťou Omega, a.s.
6. Vzniká podnikateľovi Novákovi povinnosť zaplatiť kúpnu cenu?
7. Uzavretá kúpna zmluva sa zdá byť nakoniec pre podnikateľa výhodná a pán Novák žiada od spoločnosti Omega a.s., aby plnila podľa zmluvy. Za akých podmienok by sa spoločnosť Omega a.s. mohla spod tohto právneho úkonu „oslobodiť“?
8. Zmluva na dodanie súčiastok do výroby bola uzavretá štatutárnym orgánom spoločnosti Delta s.r.o.. Môže od tejto zmluvy odstúpiť v mene spoločnosti Delta, s.r.o. aj jej riaditeľ pre oblasť výroby pán Juraj Mokrý? Ak áno, za akých podmienok? Mení sa niečo na veci, ak je v zmluve ustanovené, že zmluvu je možné zrušiť alebo zmeniť iba dohodou vo forme písomného dodatku, podpísaného štatutárnymi orgánmi oboch strán?
9. Obchodná spoločnosť Alfa s.r.o. má troch konateľov. Podľa uznesenia VZ je „*Každý z konateľov oprávnený robiť v mene spoločnosti právne úkony neprevyšujúce hodnotu 10 000 EUR. Na finančné operácie presahujúce hodnotu 10 000 EUR sa vždy vyžaduje spoločné konanie minimálne dvoch konateľov.*“ Konateľ Peter Malý uzavrel so spoločnosťou Beta s.r.o. zmluvu o kúpe piatich chladiarenských kontajnerov značky SX301 spolu v hodnote 15 000 Eur, hoci podľa trhového prieskumu by takáto cena mala byť 9 000 Eur.

Je zmluva uzavretá so spoločnosťou Beta, s.r.o. platná? Od čoho závisí Vaša odpoveď?

Aké má právne následky, ak by bol takýto zápis konania uvedený v obchodnom registri?